Căpitanul naţionalei de rugby a Africii de Sud, câştigătoarea ultimelor două ediţii ale Cupei Mondiale, Siya Kolisi, ar putea să piardă banderola în condiţiile în care selecţionerul Rassie Erasmus a spus că preferă ca aceasta să revină unui jucător din campionatul intern, scrie AFP, potrivit Agerpres.
"Siya joacă un rugby excelent în acest moment, dar prefer să am căpitanul de la un club din Africa de Sud. Astfel, voi avea o interacţiune mai mare cu căpitanul naţionalei", a spus Erasmus într-o conferinţă de presă. Antrenorul nu a precizat însă momentul exact în care lui Kolisi îi va fi retrasă banderola de căpitan.
Numit căpitan în 2018, Kolisi (32 de ani, 83 de selecţii) joacă din această vară pentru Racing 92 Paris, ceea ce nu-l împiedică însă să evolueze şi pentru naţionala sa.
Kolisi a fost căpitanul Springboks în timpul victoriilor la Cupa Mondială din 2019 şi 2023, dar va avea 36 de ani la următoarea Cupă Mondială, în 2027, în Australia.
Erasmus a spus că intenţionează să păstreze la prima reprezentativă şi jucători mai în vârstă, chiar şi pentru CM 2027, care pot împărtăşi din experienţa lor jucătorilor mai tineri.